Simpsonid

"Simpsonid" on Ameerika Ühendriikide joonissari, mille autor on Matt Groening. "Simpsonid" on võitnud nii Emmy kui ka Peabody auhinna. Sari tegi Matt Groeningi kuulsaks ning tõi telekanalile Fox palju uusi vaatajaid.

"Simpsonid" on üks vanemaid teleekraanil jooksvaid sarju. "Simpsonite" debüüt toimus 19. aprillil 1987 "Tracey Ullman Show" varieteeprogrammi kolmandas jaoks (siis oli tegu veel 1-2-minutiste sketšidega). Groening oli toona tuntud "Life in Hell" ("Elu põrgus") koomiksiartistina, mis jäi silma produtsent James L. Brooksile, kes pakkus 1985. aastal Groeningile võimalust teha tema koomiksisarjast lühianimatsioon tulevase Tracey Ullmani sarja jaoks. Groening aga kartis kaotada autoriõigust koomiksi üle ning otsustas hoopis täiesti uue koomiksi luua, mille jaoks joonistas ta väga algelise Simpsonite perekonna, pannes neile nimed omaenda pereliikmete järgi. Homeri ja Marge'i hääle dubleerijateks valiti Tracey Ullmani sarja peanäitlejad Dan Castellaneta ja Julie Kavner, laste dublaažinäitlejateks valiti Nancy Cartwright ja Yeardley Smith. Kokku valmis kolme aasta jooksul 48 lühisketši, viimane jõudis eetrisse 14. mail 1989.

Lühisketšid osutusid väga populaarseks, mispeale otsustati "Simpsonitest" teha eraldi pooletunnine sari. Esimene Simpsonite enda jagu "Simpsonite jõulud" jõudis eetrisse 17. detsembril 1989. 18. hooaja lõpuks 2007. aastal oli "Simpsonitel" juba 400 jagu. 2007. aastal valmis ka täispikk film. "Simpsonid" on kõige kauem televisioonis jooksnud Ameerika Ühendriikide päritolu situatsioonikomöödia, animaprogramm ning 2009. aastast ka kõige kauem vaadatavaimal ajal (prime time) jooksnud Ameerika Ühendriikide päritolu telesari. 2016. aastal, 28. hooajal, jõudis eetrisse Simpsonite 600. jagu, ning hooaja viimane jagu oli 618.

"Simpsonid" on satiiriline paroodia Ameerika Ühendriikide elustiiliga keskklassi perekonnast, kuhu kuuluvad pereisa Homer, pereema Marge, poeg Bart ning tütred Lisa ja Maggie. Joonissarja tegevus toimub väljamõeldud linnas Springfieldis. Sari näitab lähemalt inimesi, Ameerika Ühendriikide kultuuri, rahvast tervikuna ja televisiooni ennast.

"Simpsonid" tuntakse ära juba oma algusklipi järgi, milles näidatakse kõiki sarja tegelasi ning mis lõpeb üldjuhul Simpsonite elutoa diivanile kogunemisega.

Kui Simpsonid esimest korda eetrisse jõudsid, sattus sari pidevalt Ameerika lastevanemate ja konservatiivide kriitika alla, eriti Barti tegelaskuju pärast - tema mässumeelse, "paha-poisi" iseloomu tõttu, ning et tema pätiteod jäid pea alati karistuseta, peeti teda halvaks eeskujuks lastele. Ka ajakirja People 1990. aasta oktoobrinumbris nimetas USA toonane esileedi Barbara Bush Simpsoneid "jaburamaks asjaks mida ma eales näinud olen" (It was the dumbest thing I had ever seen). Stsenaristid saatsid 28. septembril 1990 Barbarale vastu kirja Marge'i nime all, ning Barbara saatis 9. oktoobril 1990 vastu vabandava kirja.

1992. aasta presidendivalimisteks valmistudes pidas president George H. W. Bush 27. jaanuaril 1992 Washingtonis Sheratoni hotellis "Convention of the National Religious Broadcastersi" üritusel kõne, kus ta ütles, et "me proovime tugevdada Ameerika perekonda, et Ameerika perekonnad oleksid rohkem Waltonite ja vähem Simpsonite moodi". ("We are going to keep on trying to strengthen the American family, to make American families a lot more like the Waltons and a lot less like the Simpsons.") 30. jaanuaril 1992, kui kolmanda hooaja avajagu "Hullunud papake" jõudis teist korda uuesti eetrisse, lisati sellele uus avaklipp, mille tegevus toimub Simpsonite elutoas, kus Simpsonite pere vaatab telerist presidendi kõnet, ning Bart kommenteerib: "Me oleme ju Waltonite moodi, ka meie tahame, et majanduslangus lõppeks." ("Hey, we're just like the Waltons. We're praying for an end to the Depression, too.")

7. oktoobril 2011 tehti teatavaks, et 24. hooaeg jääb "Simpsonitele" viimaseks ning maailmakuulsa animasarja tootmine lõpetatakse, kuid juba 8. oktoobril 2011 tehti teatavaks, et pärast 24. hooaega tuleb siiski ka 25. hooaeg. 31. hooaeg lõppes 17. mail 2020 ning 32. hooaeg läheb eetrisse sama aasta sügisel. Siiski on kriitikute arvates sarja kvaliteet alates 10. hooajast ainult alla käinud.

Eestis jõudsid "Simpsonid" esimest korda teleekraanile TV3-s 5. septembril 1997 kell 19.55.

Tähtsamad tegelased

Tähtsamate tegelaste hääled

Vaata ka 
 "Simpsonite" jagude loend
 Simpsonite lühisketšid

Viited

Välislingid 

Ameerika Ühendriikide komöödiasarjad
Ameerika Ühendriikide joonissarjad
Fox Broadcasting Company telesaated